Návrh zásad spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií

1. Úvod
Jeden zo základných princípov bezpečnosti finančných operácií je dôvera založená na dobrej informovanosti zúčastnených strán a jasné pravidlá spolupráce.
Keďže na systéme financovania opatrení štrukturálnych fondov a Kohézneho fondu bude participovať aj komerčný bankový sektor ako jeden z prostriedkov zabezpečenia financovania projektov konečných prijímateľov pomoci zo súkromných zdrojov, uložila vláda SR svojím uznesením č. 815 zo dňa 27. augusta 2003 vypracovať zásady spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií. 
Jednotlivé finančné inštitúcie na Slovensku už prejavili záujem podieľať sa na spolufinancovaní projektov štrukturálnych fondov a Kohézneho fondu a pri navrhovaní produktov spolufinancovania môžu vychádzať zo skúseností z financovania predvstupových fondov. Predmetom záujmu a podpory zo strany finančných inštitúcií bude predovšetkým segment malého a stredného podnikania, avšak v neposlednom rade aj  komunálny sektor. 
Zapojenie finančných inštitúcií sa predpokladá do opatrení v rámci OP Základná infraštruktúra, SOP Priemysel a služby, SOP Poľnohospodárstvo a rozvoj vidieka, SOP Ľudské zdroje, JPD 2, JPD 3 a z Kohézneho fondu. 

2. Zásady spolupráce pri zabezpečovaní financovania zámeru konečného prijímateľa medzi konečným prijímateľom, riadiacim orgánom, platobným orgánom/platobnou jednotkou a finančnou inštitúciou.
Konečný prijímateľ v etape predloženia žiadosti o finančný príspevok zdokumentuje príslušnému riadiacemu orgánu dostatok finančných prostriedkov na realizáciu projektov. V prípade, ak konečný prijímateľ bude brať úver z finančnej inštitúcie na predfinancovanie, prípadne spolufinancovanie projektu, bude platiť nasledovný postup: 
1. Konečný prijímateľ po vypracovaní projektu osloví finančnú inštitúciu a predloží jej na posúdenie najmä projekt spolu s nasledovnými podkladmi: 
A) Podklady preukazujúce oprávnenie na podnikateľskú činnosť (výpis z Obchodného registra/živnostenské oprávnenie, resp. iné, zakladateľská listina/spoločenská zmluva, stanovy, štatút, organizačný poriadok, osvedčenie o registrácii a pridelení daňového identifikačného čísla (IČO, DIČ), informácie o podnikateľskej činnosti, vlastníckej štruktúre, atď.)
B) Podklady potrebné pre vyhodnotenie bonity klienta (účtovné výkazy; daňové priznanie a ostatné údaje týkajúce sa predovšetkým vzťahov voči tretím osobám; ekonomické prepojenie s inými právnickými a fyzickými subjektmi; prehľad o iných obchodoch klienta; informácie o dodávateľsko – odberateľských vzťahoch, pohľadávkach a záväzkoch)
C) Podklady potrebné pre vyhodnotenie bonity projektu (opis projektu, technické riešenie – parametre projektu, použité technológie, plnenie legislatívnych podmienok, účastníci projektu, zmluvné vzťahy, zdroje financovania projektu, citlivosť projektu)
Poznámka: je dobré, ak sa banka zúčastňuje celého projektového cyklu už od jeho začiatku. Toto jej dáva možnosť dostatočného času na postupné prehodnocovanie projektu a jeho prispôsobovanie úverovej priechodnosti.
D) Ručenie výberom z nasledovných foriem alebo ich kombináciou: nehnuteľný majetok, hnuteľný majetok, finančné ručenie, banková záruka s akceptovateľným textom, ručenie treťou osobou, cenné papiere, záruky Slovenskej záručnej a rozvojovej banky, a. s. (ďalej SZRB), štátne záruky, resp. iná  vhodná forma zabezpečenia
E) Po posúdení bonity konečného prijímateľa a bonity projektu sa finančná inštitúcia  rozhodne sa vydať, resp. nevydať indikatívne prehlásenie o pripravenosti financovať predmetný projekt. Uvedený doklad bude slúžiť pre potreby riadiaceho orgánu ako doklad o zabezpečení zdrojov na financovanie projektu v etape do schválenia žiadosti o poskytnutie finančného príspevku konečnému prijímateľovi. Riadiace orgány si zapracujú do interných manuálov tento doklad, ktorý bude v tejto fáze postačujúcim podkladom pre preukázanie finančného krytia projektu. 

2. Konečný prijímateľ predloží riadiacemu orgánu na schválenie žiadosť o finančný príspevok, ktorého súčasťou je projekt spolu s požadovanými dokladmi a indikatívnym prehlásením o pripravenosti financovať projekt. Riadiaci orgán posúdi všetky požadované kritériá projektu a vyhodnotí ekonomické výsledky konečného prijímateľa. Na základe toho sa rozhodne schváliť, resp. neschváliť financovanie projektu.

3. Po schválení projektu riadiaci orgán vydá konečnému prijímateľovi potvrdenie o schválení projektu, ako doklad o tom, že konečný prijímateľ môže pokračovať v prácach na projekte –najmä vo výbere dodávateľa/ov formou verejného obstarávania. V tomto štádiu môže finančná inštitúcia vydať záväzný úverový prísľub konečnému prijímateľovi. 
Poznámka: V tejto fáze by mohla byť podpísaná aj úverová zmluva, v prípade, že už nastalo verejné obstarávanie (v súlade s bodom 5) 

4. Po vykonaní verejného obstarávania oznámi konečný prijímateľ riadiacemu orgánu výsledok súťaže, najmä však náklady projektu.

5. Riadiaci orgán posúdi náklady projektu, rozhodne o oprávnených výdavkoch projektu a určí výšku finančného príspevku na projekt. Konečnému prijímateľovi vystaví o tomto písomné potvrdenie, v ktorom bude uvedená výška finančného príspevku, ako aj výška potrebných vlastných zdrojov konečného prijímateľa. 
Na základe tohto finančná inštitúcia môže s konečným prijímateľom uzavrieť úverovú zmluvu.

6. Po predložení úverovej zmluvy dochádza ku podpisu zmluvy medzi konečným prijímateľom a riadiacim orgánom o poskytnutí finančného príspevku. Kópiu tejto zmluvy predloží riadiaci orgán spolufinancujúcej finančnej inštitúcií.
 
Čerpanie úveru a spôsob refundácie:
7. Konečný prijímateľ začne čerpať úver v súlade s úverovou zmluvou. Konečný prijímateľ predkladá finančnej inštitúcií zúčtovacie doklady od dodávateľov, ktoré budú uhrádzané z predmetného úveru priamo na účet dodávateľa. Finančná inštitúcia zároveň pri poskytnutí úveru bude informovať riadiaci orgán o čerpaní úveru a výške čerpania.

7.1. Konečný prijímateľ sa obráti na riadiaci orgán so žiadosťou o platbu v súlade so zmluvou o poskytnutí nenávratného finančného príspevku. 

7.2.Riadiaci orgán vykoná kontrolu oprávnenosti deklarovaných výdavkov a po ich odsúhlasení postúpi schválenú žiadosť na platobnú jednotku. 

7.3. Platobná jednotka vykoná predbežnú finančnú kontrolu žiadosti konečného prijímateľa o platbu. Po schválení súhrnnej žiadosti o platbu platobným orgánom, platobná jednotka prevádza finančné prostriedky na účet konečného prijímateľa vedený v spolufinancujúcej banke v súlade so zmluvou s konečným prijímateľom. V prípade Kohézneho fondu sú finančné prostriedky konečnému prijímateľovi uhrádzané sprostredkovateľským orgánom pod platobným orgánom pre Kohézny fond.  

3. Úverové produkty finančných inštitúcií môžu mať podobu:
-	investičného úveru s dlhodobejšou dobou splatnosti,
-	prekleňovacieho úveru (tzv. bridge-financing), ktorý bude slúžiť na preklenutie prechodného nedostatku finančných prostriedkov z dôvodu časového nesúladu  medzi potrebou úhrady oprávnených výdavkov konečným prijímateľom pomoci dodávateľovi diela a úhradou z EK, kedy budú tieto výdavky refundované. Finančná inštitúcia uvoľní konečnému prijímateľovi  oproti faktúre dodávateľa sumu potrebnú na úhradu. Následne po úhrade časti oprávnených výdavkov finančnou inštitúciou platobná jednotka poukáže po nevyhnutnej kontrole oprávnenosti výdavkov identickú sumu na účet klienta vedený vo finančnej inštitúcií v súlade so zmluvou s konečným prijímateľom. Potreba spolupráce medzi finančnou inštitúciou a riadiacim orgánom je nevyhnutná. (pozri článok 2., bod 7.) Finančné inštitúcie sú pripravené na to, že v prípade viacerých projektov pôjde o opätovné čerpanie a splácanie úveru. 
-	kombinácia investičného úveru a prekleňovacieho úveru
-	inak podľa zváženia finančnej inštitúcie

4. Záložné právo
Osobitným problémom pri spolufinancovaní opatrení zo štrukturálnych fondov a Kohézneho fondu sú otázky zabezpečovacích prostriedkov. 
Navrhujeme, aby v prípade záložných práv (na nehnuteľný majetok, hnuteľný majetok, atď.) bol riadiaci orgán a finančná inštitúcia rovnocenným záložným veriteľom a ich podiel bol stanovený individuálne v závislosti od charakteru projektu a financujúcich podielov pre daný projekt. Pričom záložné právo pre riadiaci orgán bude účinné po dobu platnosti zmluvy o poskytnutí finančného príspevku (t. j. 5 rokov po ukončení realizácie projektu). 

5. Zapojenie SZRB do štrukturálnych operácií
Uznesením vlády Slovenskej republiky č. 990 zo dňa 22.10.2003 bolo schválené zapojenie SZRB do štrukturálnych operácií. SZRB bude zapojená do nepriamej formy pomoci s tým, že nie je vylúčená ani forma priamej pomoci na sprostredkovateľskom základe. Nástrojom nepriamej pomoci bude: úver, záruka, mezzaninové financovanie, rizikový kapitál. 
 
6. V záujme dodržania vyššie uvedených zásad spolupráce riadiacich orgánov a finančných inštitúcií pri spolufinancovaní projektov podporovaných zo štrukturálnych operácií sa od finančných inštitúcií očakáva nasledovné: 
•	informovať a usmerňovať konečných prijímateľov prostredníctvom svojej pobočkovej siete o produktoch financovaných zo štrukturálnych operácií, 
•	disponovať prezentačnými materiálmi pre zapojenie sa konečných prijímateľov  do realizácie príslušných opatrení štrukturálnych fondov a žiadosťami na projekt v rámci príslušného operačného programu ako aj pre projekty Kohézneho fondu,
•	zašlú riadiacim orgánom vzorový indikatívny úverový prísľub a záväzný úverový prísľub tak, aby nedošlo k omylu pri posudzovaní žiadosti zo strany riadiacich orgánov
•	spolupracovať s príslušným riadiacim orgánom v procese prijímania žiadosti podanej konečným prijímateľom a pri hodnotení  návratnosti projektu,
•	sledovať a dohliadať nad procesom implementácie obstarania veci konečným prijímateľom a predfinancovať verejné zdroje pre konečných prijímateľov zo súkromného sektora, ktoré budú preplácané platobnými jednotkami na účet konečného prijímateľa,
•	umožniť riadiacim orgánom a platobným orgánom vykonať operácie, ktoré im vyplývajú z príslušných právnych predpisov ES a SR, 
•	finančné inštitúcie a riadiace orgány si unifikujú systém monitorovania kontroly klienta tak, aby nedochádzalo k prekrývaniu a nadmernému zaťažovaniu konečného prijímateľa

7. Povinnosti riadiacich orgánov vo vzťahu k finančným inštitúciám:
•	poskytnú presné a úplné informácie o tom, kto môže byť konečným prijímateľom, 
•	zabezpečia dostatok prezentačných materiálov pre finančné inštitúcie pre zapojenie sa konečných prijímateľov do realizácie príslušných opatrení štrukturálnych operácií
•	zašlú schémy štátnej pomoci vo svojej pôsobnosti finančným inštitúciám
•	jednoznačne určia druh, rozsah a limity pre jednotlivé oprávnené výdavky a položky, ktoré sú vylúčené z oprávnených výdavkov v rámci príslušných opatrení operačného programu alebo projektu Kohézneho fondu,
•	oboznámia finančné inštitúcie s rizikami a podmienkami, ktorých neplnenie zo strany konečných prijímateľov môže byť dôvodom odstúpenia riadiaceho orgánu od zmluvy, resp. kedy môže riadiaci orgán žiadať konečného prijímateľa o vrátenie finančných prostriedkov
•	informujú  o každej zmene a doplnku pri poskytovaní pomoci zo štrukturálnych operácií, budú mať možnosť formou mandátnej alebo jej podobnej zmluvy poveriť finančné inštitúcie výkonom časti operácií. Týka sa to najmä etapy posudzovania kvality a životaschopnosti projektových zámerov a administrovania projektov, čím  by sa podstatným spôsobom znížilo riziko rýchleho úpadku konečných prijímateľov, a tým aj riziko vratiek do všeobecného rozpočtu ES.
•	Riadiace orgány pri vypracovaní príručiek konečných prijímateľov i v Komunikačnom akčnom pláne uvedú systém spolupráce s finančnými inštitúciami.
•	Riadiace orgány zabezpečia súlad čísla účtu konečného prijímateľa uvedenom v úverovej zmluve s číslom účtu konečného prijímateľa uvedenom v zmluve o poskytnutí finančného príspevku v žiadosti o platbu.
•	Finančné inštitúcie a riadiace orgány si unifikujú systém monitorovania kontroly klienta tak, aby nedochádzalo k prekrývaniu a nadmernému zaťažovaniu konečného prijímateľa.

8. Povinnosti platobného orgánu/platobnej jednotky vo vzťahu k finančným inštitúciám:
•	platobný orgán zabezpečí, že do interných manuálov bude zapracovaná povinnosť platobnej jednotky poukázať finančné prostriedky určené na preplatenie oprávnených výdavkov výlučne na účet konečného prijímateľa vedený vo finančnej inštitúcií, ktorá poskytla úver. Toto číslo účtu musí súhlasiť s číslom účtu uvedeným v úverovej zmluve, v zmluve o poskytnutí nenávratného finančného príspevku a v žiadosti o platbu.